ไทยพาณิชย์เผยทริกเกอร์หุ้นไทยเข้าเป้า2กองรวด
บลจ.ไทยพาณิชย์ ปลื้มทริกเกอร์หุ้นไทยเข้าเป้า 2 กองรวด "สมิทธ์" มั่นใจนักลงทุนยังกล้าซื้อ
5 มี.ค. 2558

บลจ.ไทยพาณิชย์ ปลื้มทริกเกอร์หุ้นไทยเข้าเป้า 2 กองรวด "สมิทธ์" มั่นใจนักลงทุนยังกล้าซื้อ
นายสมิทธ์ พนมยงค์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า กองทุนไทยพาณิชย์ ไทยแลนด์ รีคอฟเวอรี่ 3x3 ฟันด์ และกองทุนไทยพาณิชย์ ไทยแลนด์ รีคอฟเวอรี่ 3x3 ฟันด์ 2 สามารถทำผลตอบแทน 3% 3 ครั้ง รวม 9% ตามเป้าหมายที่ตั้งไว้แล้ว โดยใช้เวลา 5-6 เดือน
ทั้งสองกองทุนมีนโยบายลงทุนหุ้นที่เกี่ยวข้องกับการลงทุนภายในประเทศที่ได้รับผลประโยชน์จากแผนการลงทุนในการลงทุนภาครัฐและภาคเอกชน ได้แก่ หุ้นกลุ่มธนาคาร สถาบันการเงิน และกลุ่มรับเหมาก่อสร้าง
"ด้วยการเปลี่ยนกลยุทธ์เน้นการลงทุนในหุ้นที่สร้างผลตอบแทนดีในระยะเวลาสั้นๆ และมีการปรับพอร์ตอย่างสม่ำเสมอ ทั้งการคัดเลือกหุ้นและน้ำหนักการลงทุน โดยมุ่งสร้างผลตอบแทนของพอร์ตการลงทุนมากกว่าการปรับขึ้นลงตามสภาวะตลาดหุ้น จึงทำให้ประสบความสำเร็จ" นายสมิทธ์ กล่าว
นายสมิทธ์ กล่าวอีกว่า แม้ตลาดหุ้นไทยจะปรับตัวขึ้นไม่มากเหมือนที่ผ่านมา แต่นักลงทุนยังเชื่อมั่นเพิ่มขึ้นจากการผ่อนคลายปัญหาทางการเมือง และความคาดหวังถึงมาตรการการกระตุ้นเศรษฐกิจของภาครัฐ ทำให้กองทุนทริกเกอร์หุ้นไทยยังน่าสนใจ เพราะสามารถล็อคผลตอบแทนได้ตามเป้าหมายที่กำหนด ซึ่ง บลจ.ไทยพาณิชย์ จะออกทริกเกอร์ฟันด์ต่อเนื่อง